ترمپ د امریکا د بهرنیو چارو راتلونکی وزیر ونومو
د متحده ایالاتو منتخب جمهور رئیس، د امریکا د بهرنیو چارو وزارت څوکۍ ته د گازو او تیلو د ستر شرکت ایکسون موبل اجرائیه رئیس ریکس ټیلرسن رسماً ونوماوه.
منتخب ولسمشر ډونالد ترمپ له ډیر انتظار او اوږدو مرکو او لیدو کاتو وروسته ریکس ټیلرسن د امریکا د بهرنیو چارو د راتلونکي وزیر په توگه انتخاب کړ. ټیلرسن په خپل کاري چوکاټ کې د روسیې له جمهور رئیس، ویلادمیر پوتین سره توده راشه درشه، او تجراتي اړیکې درلودلې دي. د ټرمپ د انتقال ډلې نن د یوې اعلامیې په خپرولو سره د بهرنیو چارو وزارت څوکۍ ته د ریکس ټیلرسن نوماندي تائید کړه په اعلامیه کې راغلي "کلک دریځ، پراخه تجربه او جیوپولیتکه پوهه یې ددې لامل شوې چې هغه د بهرنیو چارو د وزیر په توګه یو ښه انتخاب وي. هغه به سیمه ایز ثبات ته وده ورکړي او د متحدو ایالتونو پر بنسټیزو ملي ګټو تمرکز وکړي." د ټیلرسن تر نوماندۍ وړاندې د نیویارک د پخواني ښاروال، رودي جولیاني او د ۲۰۱۲ کال په ټاکنو کې د جمهوریت غوښتونکي ګوند نوماند، میت رامني ددې څوکۍ لپاره مطرح کاندیدان و. ښاغلي ټېلرسن په لومړي ځل تیره اونۍ له منتخب جمهور رئیس، ډونالډ ټرمپ سره ولیدل، او د شنبې په ورځ یې د دویم ځل تر لیدلو وروسته، د ټرمپ دفتر وویل چې هغه تر ټولو مخکښ کاندید دی. منتخب ولسمشر ډونالډ ټرمپ په دې هکله ویلي "زما لپاره د هغه یوه لویه ښېګنه دا ده چې هغه لوبغاړي ډیر ښه پیژني. له روسیې سره یې سترې معاملې کړې دي." منتقدین د ټیلرسن د نوماندۍ له امله غوسه دي او وایې چې هغه دیپلوماتیکه تجربه نه لري. ټیلرسن له روسیې سره د تیلو د سوداګریزۍ معاملې لري او جمهور رئیس پوتین سره یې اړیکې خورا نږدې دي. ښاغلی ټیلرسن وایي "زه له ۱۹۹۹ څخه پوتین پیژنم او له هغه سره نږدې اړیکې لرم." په داسې حال کې چې د امریکا په وروستیو ټاکنو کې د روسيې پر دخالت ناندرې ډیرې شوې دي، له روسیې سره د ټیلرسن نږدې اړیکې ممکن د متحده ایالاتو د سنا مجلس لخوا هغه ته د تائید پر رایو اغیزه وکړي. منتخب جمهور رئیس، ټرمپ په کراتو ويلي چې له مسکو سره ملګرتیا غواړي. د بود کینیډي په څیر ځېنې شنونکي پدې باور دي چې ټرمپ تر نظریاتي سیاست زیات د معاملو شوقي دی. کینیډي وایي "د بهرنیو چارو د وزارت د پاره، له سیاست او دیپلوماتيکې کړۍ څخه بهر، د یو اجرائیه رئیس په ټاکلو سره چې په سیاست کې هیڅ راز تجربه نه لرې، هغه یو ډېر قوي پیغام ورکوي." د غیر رسمي رپوټو له مخې ټرمپ په پام کې لري چې په ملګرو ملتونو کې د امریکا پخوانی استازی، جان بولټن د بهرنیو چاور وزارت د مرستیال په توګه وګماري. ځینې د ناندریزو څرګندونو له وجې بولټن ته په ښه سترګه نه ګوري.